คลังดีเดย์ใช้อีเพย์เมนต์จ่ายเงินอุดหนุนเด็กแรกเกิดก.ย.นี้
คลังประเดิมอีเพย์เมนต์จ่ายเงินอุดหนุนเด็กแรกเกิดเดือนละ 400 บาทวันที่ 9 ก.ย.นี้ ก่อนขยายผผลไปยังเบี้ยคนชราและคนพิการ
29 ส.ค. 2559

คลังประเดิมอีเพย์เมนต์จ่ายเงินอุดหนุนเด็กแรกเกิดเดือนละ 400 บาทวันที่ 9 ก.ย.นี้ ก่อนขยายผผลไปยังเบี้ยคนชราและคนพิการ
นายมนัส แจ่มเวหา อธิบดีกรมบัญชีกลาง เปิดเผย กรมบัญชีกลางได้รับนโยบายจากรัฐบาลให้เป็นผู้จ่ายเงินสวัสดิการสังคมให้กับประชาชนโดยตรง  เริ่มจากการจ่ายเงินอุดหนุน เพื่อการเลี้ยงดูเด็กแรกเกิด เข้าบัญชีเงินฝากธนาคารของผู้มีสิทธิโดยตรง ในอัตราเดือนละ 400 บาท ในวันที่ 9 ก.ย.  2559 พร้อมกันทั่วประเทศ ซึ่งมีผู้ได้รับสิทธิดังกล่าวทั้งสิ้น 8.5 หมื่นคน ใช้เงินประมาณ 34 ล้านบาท
ทั้งนี้ โครงการดังกล่าวเป็นโครงการนำร่องที่กรมบัญชีกลางจ่ายเงินสวัสดิการจากภาครัฐให้กับประชาชนโดยตรง และจะมีการขยายผลไปยังเงินสวัสดิการอื่นๆ เช่น เบี้ยยังชีพผู้สูงอายุ เบี้ยยังชีพผู้พิการ  ซึ่งกรมบัญชีกลางพร้อมขับเคลื่อนนโยบายของรัฐบาลให้เกิดผลเป็นรูปธรรม มีประสิทธิภาพ และสอดคล้องกับแผนยุทธศาสตร์ชาติ ระยะ 20 ปี (ปี 2560-2579) และแผนการปฏิรูปประเทศของรัฐบาล